આછા ક્રિમ કલરનો ઓવરકોટ, જાડા ખદ્દડ ચામડાના ઘૂંટીથી દોઢેક ઈંચ ઊંચા જૂતાંમાં ખોસેલું જીન્સ, ખભા પાછળ મંદિરની ધજાની જેમ ફરકતો સ્કોટિશ કુળાભિમાનની સાખ પોકારતો લાલ બેકગ્રાઉન્ડમાં કાળા, ભૂરા ચોકઠાંવાળો ટાર્ટન, છાતી પર બાંધેલા બ્રાઉન કલરના લેધર બેલ્ટમાંથી સહેજ ડોકિયું કરતો પિસ્તોલનો કુંદો અને હાથમાં છત્રી... બુઢ્ઢો રોજ આમ જ શિકારે ચડતો હોય એમ ઘરની બહાર નીકળતો હશે? તેણે કશો જવાબ ન આપ્યો એટલે વિલી ઝડપથી ચાલીને તેની લગોલગ પહોંચ્યો. ‘મેં અગાઉ કહ્યું એમ, મારી જરૂરિયાત સ્પષ્ટ છે. નવી નોકરી મળે અથવા તો હું મારી પોતાની કન્સલ્ટન્સી ચાલુ કરી શકું ત્યાં સુધી મારે ટકવું છે. એ માટે થોડીક કેશ જોઈએ છે, જે હવે મને બીજે ક્યાંયથી મળી શકે તેમ નથી.’